צפו בקטע מתוכנית הבישול של שקוף - שבה נכין אתכם לוויכוחים סביב השולחן הארוחה המשפחתית
בשבוע שעבר הצית גיא לרר מ"הצינור" יחד עם שורת ארגונים שותפים את מחאת "מרד הפסטה" נגד עליות המחירים הצפויות במוצרי בסיס. תוך ימים ספורים רשתות המזון הודיעו על דחיית ההתייקרות – ובסוף השבוע אסם אף בישרה כי תבטל אותה כליל. האם מדובר ב"התקפלות" ו"ניצחון" של הצרכנים?  בתוכנית מיוחדת של "שקוף", שמסבירה בגובה העיניים את הנושא, מספק גיא רולניק, מייסד דה מרקר, הסבר חלופי: "כששר האוצר ושרת הכלכלה קוראים לעצירת המחירים, ברור שבעצם הם לא רוצים לטפל בנושא. מה שהם מציעים זו עסקה – אנחנו נקבל את הכותרות באתי עצרתי ובשביל החברות זה הדבר הכי טוב. אתה תצא הגיבור ואנחנו לא נטפל באמת בבעיה. הפוליטיקאים אומרים אנחנו לא רוצים להתעסק עם שינוי מבני כאן, אנחנו רוצים שהגל הזה יעבור". רולניק מביע ביקורת כלפי התקשורת, שהזניחה את נושא יוקר המחיה עד שלרר הרים את הכפפה. "תשימי לב – סטו מילימטר ושמו בפריים טיים את נושא יוקר המחיה, וטראח פורצת לה מחאה", הוא אומר. "אז תחשבי כמה שביומיום רוב העיתונות, אם לא כולה, בוגדת בציבור נון-סטופ". לינור דויטש מ"לובי 99", ממובילות המחאה, הציגה את הפתרון ליוקר המחיה בתחום המזון, כפי שהיא רואה אותו: "המטרה היא לחייב אותם, שאם את מונופול בתחום החלב, את לא יכולה להיות גם מונופול בתחום הביצים. אם עכשיו אסם בעלים של מטרנה או עוף טוב, אז יכריחו אותה למכור אותן כדי שיבזרו את הכוח של חמש החברות הגדולות". כחלק מהתוכנית, נדרשה דויטש לבחור אדם אחד שהוא חלק מהבעיה ואחד שהוא חלק מהפתרון. בחלק הראשון היא הצביעה על נעם וימן, מנכ"ל דיפלומט, כאחד האשמים ביוקר המחיה. "דיפלומט הוא יבואן ענקי של סכיני גילט, פמפרס, עוד מיליון מותגים שיש לנו בבית", אמרה. "בחרתי בו כי הדוחות של דיפלומט ציבוריים ולכן אנחנו יכולים לראות את הבלוף: במאי האחרון הם רמזו שיעלו מחירים, רשות התחרות זימנה אותו לחקירות על תיאום מחירים, והפלא ופלא בנובמבר כבר הודיעו שהם לא צריכים להעלות מחירים. אממה, לפני שבוע הוציאו באישון לילה הודעה לקמעונאיות שהם הולכים לייקר את המחירים בעד 16%". 